Title: ข้อบัญญัติองค์การบริหารส่วนตำบลบ้านสร้าง เรื่อง การลดหย่อนภาษีบำรุงท้องที่ พ.ศ. 2556

ข้อบัญญัติองค์การบริหารส่วนตำบลบ้านสร้าง

ข้อบัญญัติองค์การบริหารส่วนตำบลบ้านสร้าง
เรื่อง
การลดหย่อนภาษีบำรุงท้องที่ พ.ศ. ๒๕๕๖[๑]

โดยที่เป็นการสมควรตราข้อบัญญัติองค์การบริหารส่วนตำบลบ้านสร้าง
ว่าด้วยการลดหย่อนภาษีบำรุงท้องที่
บังคับใช้ภายในเขตองค์การบริหารส่วนตำบลบ้านสร้าง

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
องค์การบริหารส่วนตำบลบ้านสร้างโดยความเห็นชอบจากสภาองค์การบริหารส่วนตำบลบ้านสร้าง
และนายอำเภอบ้านสร้าง จึงตราข้อบัญญัติขึ้นไว้ ดังต่อไปนี้

ข้อ ๑  ข้อบัญญัตินี้เรียกว่า
ข้อบัญญัติองค์การบริหารส่วนตำบลบ้านสร้าง เรื่อง การลดหย่อนภาษีบำรุงท้องที่
พ.ศ. ๒๕๕๖

ข้อ ๒  ข้อบัญญัตินี้
ให้บังคับใช้ในเขตองค์การบริหารส่วนตำบลบ้านสร้าง
นับแต่วันถัดจากวันที่ได้ประกาศไว้โดยเปิดเผย ณ
ที่ทำการองค์การบริหารส่วนตำบลบ้านสร้าง แล้วเจ็ดวัน

ข้อ ๓  บรรดาข้อบัญญัติ
กฎ ข้อบังคับ ระเบียบ ประกาศ คำสั่งอื่นใดที่ได้ตราไว้ก่อนข้อบัญญัตินี้
หรือที่ขัดหรือแย้งกับข้อบัญญัตินี้ ให้ใช้ข้อบัญญัตินี้แทน

ข้อ ๔  ในข้อบัญญัตินี้
ที่ดิน หมายความว่า
พื้นที่ดินและให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์เอกชน
ปี หมายความว่า ปีปฏิทิน

ข้อ ๕  ให้ผู้ซึ่งเป็นเจ้าของที่ดินในวันที่ ๑
มกราคม ของปีใด มีหน้าที่เสียภาษีบำรุงท้องที่สำหรับปีนั้นจากราคาปานกลางของที่ดิน
ตามบัญชีอัตราภาษีบำรุงท้องที่ท้ายพระราชบัญญัติภาษีบำรุงท้องที่ พ.ศ. ๒๕๐๘

ข้อ ๖  บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในเขตองค์การบริหารส่วนตำบลบ้านสร้าง
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตน ให้ลดหย่อนไม่ต้องเสียภาษีบำรุงท้องที่เป็นจำนวนห้าไร่  ทั้งนี้
ให้ลดหย่อนกับเจ้าของที่ดินเฉพาะผู้ที่มีภูมิลำเนาอยู่ในเขตพื้นที่องค์การบริหารส่วนตำบลบ้านสร้าง
อำเภอบ้านสร้าง จังหวัดปราจีนบุรี เท่านั้น
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ ๗  ในกรณีบุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในข้อ ๖

ข้อ ๘  การลดหย่อนตามเกณฑ์ในข้อบัญญัตินี้
ถ้าได้ใช้สิทธิ์ลดหย่อนในองค์กรปกครองส่วนท้องถิ่นอื่นแล้วจะใช้สิทธิ์ลดหย่อนในองค์การบริหารส่วนตำบลบ้านสร้างอีกไม่ได้

ข้อ ๙  ให้นายกองค์การบริหารส่วนตำบลบ้านสร้างรักษาการให้เป็นไปตามข้อบัญญัตินี้
และให้มีอำนาจออกข้อบังคับ คำสั่ง ประกาศ เพื่อปฏิบัติให้เป็นไปตามข้อบัญญัตินี้

ประกาศ
ณ วันที่ ๒๔ ธันวาคม พ.ศ. ๒๕๕๖
สิบตำรวจเอก
มานะ  คล้ายสิงห์
นายกองค์การบริหารส่วนตำบลบ้านสร้าง

ปริยานุช/ผู้จัดทำ
๑๗ กุมภาพันธ์
๒๕๕๗

จุฑามาศ/ผู้ตรวจ
๓ มีนาคม ๒๕๕๗

[๑] ราชกิจจานุเบกษา
เล่ม ๑๓๑/ตอนที่ ๑๗ ง/หน้า ๑๗๙/๑๓ กุมภาพันธ์ ๒๕๕๗